**Virklund Sport er på vej tilbage i førertrøjen**

Efter tre år med underskud leverer Virklund Sport i 2014 igen sorte tal på bundlinjen. Årets resultat er på tkr. 681 og betegnes af den administrerende direktør som tilfredsstillende, specielt set i lyset af, at resultatet indeholder mere end 3 mio. kr. i ekstraordinære omkostninger. ”De 3 mio. kroner stammer bl.a. fra en lagernedskrivning, som skyldes et ændret produktsortiment, og fra en satsning i Litauen tilbage i 2010, hvor vi i 2014 har tabsført knap 2 mio. kr.” udtaler Adm. Dir. Trine Brinch Sørensen. ”Det fine resultat er primært et udtryk for, at alle i Virklund Sport har ydet en kæmpe stor indsats for at få tingene til at gå op i en højere enhed, i et år hvor vi har oplevet stor aktivitet”, siger Trine Brinch Sørensen.

Virklund Sport har i 2014 foretaget en række ændringer, som skal ruste virksomheden endnu bedre til fremtiden. ”Vi har lavet nogle organisatoriske ændringer, som sikrer, at kompetencerne i endnu højere grad matcher kravene til de enkelte funktioner i virksomheden. Vi har øget synligheden i markedet i form af en øget markedsføringsindsats, men vi har også oprustet med yderligere personale både indenfor salg og projektledelse. Endelig har vi sat gang i en proces, hvor vi tilknytter flere medarbejdere, bl.a. montører, til vores kontor i Hedehusene på Sjælland, således at vi kan være tættere på kunden i hele processen fra salg til montering” siger Trine Brinch Sørensen og tilføjer, "at Virklund Sport sidst men ikke mindst har sat gang i et projekt med at optimere interne processer i virksomheden, som skal sikre en øget effektivitet og en optimal håndtering af de mange projekter vedr. idrætsfaciliteter, som vi er involveret i landet over.”

”Samtidig med, at vi i Virklund Sport glæder os over, at udviklingen nu ser ud til at gå i den rigtige retning, er det en yderligere glæde, at vi i marts måned 2015 kunne meddele, at vi har styrket produktsortimentet med købet af Abekatten Klatrevægge” udtaler Trine Brinch Sørensen og understreger ”at opkøbet giver god mening og allerede skaber synlig synergi i de 2 selskaber”

I forbindelse med direktørskiftet i Virklund Sport i maj 2014 er der sket en ændring af ejerkredsen omkring Virklund Sport. Industri Udvikling, som med 48 % af aktierne er hovedaktionær i virksomheden, har et principielt ønske om, at den administrerende direktør også har økonomiske interesser i virksomheden, hvorfor Trine Brinch Sørensen per 31.12.2014 har erhvervet 20 % af aktierne. De resterende 32 % ejes fortsat af Peter Stampe. ”Jeg har sagt ja tak til at indgå i ejerkredsen omkring Virklund Sport, da det har været et ønske fra de øvrige aktionærers side, men især fordi jeg tror på, at vi i løbet af de kommende år kan få Virklund Sport til igen at blive en rigtig god forretning. Virksomheden har med sine dygtige medarbejdere og produkter af høj kvalitet et meget stort potentiale, som vi kun lige er gået i gang med at se på, hvordan vi skal udnytte”, udtaler Trine Brinch Sørensen.

Virklund Sport besidder stærke kompetencer og høj viden omkring det at skabe gode rammer for sport, idræt og bevægelse. Det er disse vigtige kompetencer, der skal foldes helt ud for at få Virklund Sport tilbage i førertrøjen.